የደራሲዋ ዋና ባለታሪክ በቀደመው መጽሐፏ በ‹‹ምርኮኛ›› ፍሬህይወት የተሰኘች — በ60ዎቹ ዘመን አፍላ ወጣት የኖረች — እና ታላቅን አስገራሚ የፅናት ሕይወት የኖረች — እጅግ አስደማሚ አይበገሬ ባህርየ-ሰብዕ ነበረች፡፡ በምርኮኛ ላይ ያለችው ፍሬህይወትም ምኑንም ሳታውቀው ከት/ቤት ግርግርና የወጣቶች የፖለቲካ ዲስኩር ጀምራ — ቀስ በቀስ ወደ ዘመኑ የኢህአፓ ፖለቲካ የተሳበች — ብሎም በወቅቱ የኢህአፓ ወጣቶች ታላቅ ተጋድሎ ላይ — በሚያስገርም ፍቅር፣ የሀገር ፍቅርና በሚያስገርም መስዋዕትነት — ያለመቻትን መልካሚቱን ኢትዮጵያ ለማምጣት የተሟሟተች ምስኪን፣ ቆንጆ፣ እና አሳዛኝ ገጸ ባህርይ ነበረች — ፍሬህይወት፡፡ የምርኮኛዋ ፍሬህይወት የኢህአፓ ወጣቶች በአደባባይና በማዕከላዊ ሲጨፈጨፉና ሲገረፉ አብራ የግፍ መከራን የተቀበለች፣ ብዙዎቹን ውዶቿን ያጣች፣ በፍፁምና በምንም ሊተካ የማይችልን ባዶ የሰቀቀን ህይወት ከነሃዘኑና ተስፋው ተሸክማ የምትኖር — እና እስከመጨረሻው ታግላ ከናሳደገቻቸው — ሁለት ልጆቿ የምናገኛት — እጅግ አሳዛኝም፣ እጅግ ፅኑም፣ እጅግ እንደ እህት ቀርበህ ስታያት የምትሳሳላት ጠንካራ ሴት ነበረች — የ‹‹ምርኮኛ›› መፅሐፏ ገጸ ባህርይ — ፍሬህይወት፡፡